**ΚΑΖΙΝΟ – MALL: ΝΕΑ ΥΠΟΧΩΡΗΣΗ ΑΜΠΑΤΖΟΓΛΟΥ**

Είναι γνωστό ότι η Κυβέρνηση της ΝΔ στο ζήτημα του καζίνο σπεύδει να ενεργήσει υπέρ της εγκατάστασης ενός καζίνο – mall στην πόλη μας, εφαρμόζοντας τη νομοθεσία που θεσπίστηκε επί Κυβέρνησης ΣΥΡΙΖΑ που για πρώτη φορά επέτρεψε καζίνο στον αστικό ιστό.

Τονίζουμε ότι το συγκεκριμένο ζήτημα η δημοτική μας παράταξη -«ΜΑΡΟΥΣΙ ΑΔΕΣΜΕΥΤΗ ΦΩΝΗ»- το έχει αναλύσει εξ αρχής στην [πρότασή της](https://m-a-f.gr/2020/01/26/kazino-%cf%84%ce%b5%ce%bb%ce%b9%ce%ba%ce%ac-%ce%bc%cf%8c%ce%bd%ce%bf-%ce%bb%cf%8c%ce%b3%ce%b9%ce%b1/) και υπογραμμίζουμε ότι οι ψηφοφόροι της ΝΔ και του ΣΥΡΙΖΑ δεν εξουσιοδότησαν ποτέ τα κυβερνητικά στελέχη των κομμάτων που επέλεξαν να μας φέρουν καζίνο - mall, ούτε επιχαίρουν που οι αντίστοιχες δημοτικές παρατάξεις δεν αντέδρασαν.

Στο ίδιο πλαίσιο, την Παρασκευή 11-9-2020, εγκρίθηκε η μετεγκατάσταση του Καζίνο της Πάρνηθας στο Μαρούσι στη συνεδρίαση του Συμβουλίου Μητροπολιτικού Σχεδιασμού του Υπουργείου Περιβάλλοντος, στο οποίο μετέχει ο Δήμαρχος ως εκπρόσωπος της ΚΕΔΕ.

Στη συνεδρίαση αυτή, όμως, ο ίδιος δεν συμμετείχε, επικαλούμενος αδυναμία, λόγω του γεγονότος του ότι είναι Δήμαρχος Αμαρουσίου και το θέμα που συζητείται αφορά στο Μαρούσι. Βέβαια, τέτοιου είδους λόγος εξαίρεσης δεν προβλέπεται, καθώς ο θεσμικός ρόλος του δημάρχου από μόνος του **δεν συνιστά ασυμβίβαστο** για τα μέλη ενός συλλογικού οργάνου της Διοίκησης. Αντίθετα, θα μπορούσε να είναι ευτύχημα για την πόλη το ότι ο ίδιος ο δήμαρχος θα τεκμηρίωνε στη συνεδρίαση την άρνηση όλων μας να έρθει ένα καζίνο – mall στον αστικό ιστό, ενδεχομένως επηρεάζοντας με το κύρος του και άλλα μέλη του Συμβουλίου. Μάλιστα, δεν φρόντισε ούτε καν να κληθούν οι φορείς της πόλης στη συνεδρίαση (πχ ο τοπικός σύλλογος, οι υπογράφοντες την αίτηση ακύρωσης ενώπιον του ΣτΕ κλπ), ώστε να δώσουν εκείνοι τουλάχιστον την μάχη.

Δυστυχώς, εκείνος, όχι μόνο επέλεξε να παραστεί ο (άσχετος με το Μαρούσι) αναπληρωτής του, αλλά σπεύδει εντός Δήμου, να εγκρίνει την πολεοδομική μελέτη που αφορά στην περιοχή Δηλαβέρη, αδιαφορώντας για τις επιστημονικές της ατέλειες, τακτοποιώντας όλες τις εκκρεμότητες της περιοχής, ώστε η μετεγκατάσταση του καζίνο (όταν πια η διαδικασία έγκρισής της με προεδρικό διάταγμα) θα έχει ολοκληρωθεί, να μην καθυστερήσει καθόλου. Κι αυτό, υπό το μανδύα της «θωράκισης» της περιοχής και του συμφέροντος των κατοίκων που καθυστερούν χρόνια να αξιοποιήσουν την περιουσία τους, για τους οποίους όμως η Διοίκησή του (υπό άλλο όμως δήμαρχο) διόλου δεν φρόντισε πριν εμφανιστούν στο προσκήνιο τα συμφέροντα του καζίνο -mall, ως όφειλαν και ως προτείνει η παράταξή μας.

Για μια ακόμη φορά, εντελώς ανέξοδα, περιορίζει την αντίδραση του Δήμου σε ψηφίσματα του Δημοτικού Συμβουλίου, στα οποία μάλιστα ο ίδιος αρνήθηκε να συμπεριλάβει δέσμευση για συγκεκριμένες πράξεις, ενώ επικαλείται την Διαπαραταξιακή Επιτροπή του Δήμου για το θέμα, την οποία όμως δεν φρόντισε ούτε να συγκαλέσει, ούτε καν να ενημερώσει για την επικείμενη συνεδρίαση του Συμβουλίου Μητροπολιτικού Σχεδιασμού ώστε να καθοριστεί από κοινού ο τρόπος δράσης.

Αντίθετα, υιοθετεί την επικίνδυνη στάση του «έχουμε δρόμο ακόμα» καθησυχάζοντας τους πολίτες, αντί να τους καλεί σε δράση, αφού μόνο εφησυχασμένοι δεν πρέπει να είναι εν όψει του ενδεχόμενου της εγκατάστασης μιας ακόμη υπερτοπικής χρήσης στο Δήμο μας, που μάλιστα είναι καζίνο – mall.

Τελικά, ο κ. Δήμαρχος σε κανένα θεσμικό όργανο, αλλά μόνο σε γενικόλογες τοποθετήσεις στο Δημοτικό Συμβούλιο (όπου ο ίδιος δεν ψηφίζει) και στα ΜΜΕ, δεν έχει «εκτεθεί» **επισήμως με την ψήφο του** για την άρνησή του για το Καζίνο -mall, ενώ οι πράξεις του (απέφυγε να ψηφίσει αρνητικά όταν είχε την ευκαιρία, έσπευσε να κάνει συνάντηση με τους επιχειρηματίες του καζίνο – mall, συμφερόντων Λασκαρίδη, και να συνομιλήσει μαζί τους, κλπ), μόνο άρνηση δεν δηλώνουν.

Φαίνεται, κατά την Κυβέρνηση της ΝΔ, τα παγουρίνο που δώρισε ο κ. Λασκαρίδης στους μαθητές, «εξοφλούνται» με άδεια καζίνο – mall στην πόλη μας.

Μαίρη Διακολιού

Επικεφαλής Δημοτικής Παράταξης «ΜΑΡΟΥΣΙ ΑΔΕΣΜΕΥΤΗ ΦΩΝΗ»

Δημοτική Σύμβουλος

Δικηγόρος